Дуней псом къыщацIыхухэр
Илъэс 32-рэ хъуауэ «Адыгэ псалъэ», «Адыгэ макъ», «Черкес хэку» газетхэм зэгъусэу ягъэхьэзыр номер зэхэтхэм я нобэрей 126-нэ къыдэкIыгъуэр теухуащ Адыгэхэм (шэрджэсхэм) я дунейпсо махуэм. Дуней псом адыгэу тетым, ди лъэпкъым и ныбжьэгъуфIхэм мы гъэм илъэс еханэ хъуауэ зэдыдогъэлъапIэ а махуэшхуэр.
Лъэпкъым зэрызиужьам и нэщэнэ куэд ибгъуэтэнущ мы къыдэкIыгъуэм. Абы итщ политикэ, щIэныгъэ, щэнхабзэ, гъуазджэ, спорт, нэгъуэщI IэнатIэхэми ехъулIэныгъэшхуэхэр къыщызыхьа цIыху щыпкъэхэм ятеухуа тхыгъэ гъэщIэгъуэнхэр. Абыхэм яхэтщ къэралым и ЛIыхъужьхэри, зи зэфIэкIкIэ дунейпсо утыкухэм къыщацIыхуахэри, Олимп чемпионхэри, хамэ къэралхэр зезыхьахэри, диаспорэм цIэрыIуэ щыхъуахэри. Ахэр псори лъэпкъ щIыхьыр зыIэт хэкупсэ нэсхэщ.
Пасэ зэманым адыгэхэм къахыхьэу щыта зыплъыхьакIуэхэм ди лъэпкъэгъухэм къыдалъэгъуа хабзэм, дуней тетыкIэм, лIыхъужьыгъэм теухуа гукъэкIыж куэд ятхыжауэ дунейм и архивхэм щахъумэ. Абыхэм ящыщи итщ мы къыдэкIыгъуэм. ЖыпIэнурамэ, дэзыхьэхын гуэрхэр дэтхэнэ щIэджыкIакIуэми къыщигъуэтын хуэдэу дгъэхьэзыращ нобэрей номер зэхэтыр.
Ди гъусэу ар ягъэхьэзыращ ДАХ-м и «Нарт», Тыркум къыщыдэкI «Жьынэпс» газетхэм щылажьэхэм.
